A 8-as rajtszámú Toyota pilótái lettek 2026 egyéni világbajnokai a WEC-ben
Csak a monzai szezonzárón dőlt el, hogy Sébastien Buemi, Brandon Hartley és nemrég a Forma–1-et is megjárt Hirakava Rjó szerezte meg a bajnoki címet a Hosszútávú-világbajnokságon. A Toyota mindent kimaxolva, a csapat és az egyéni vb címet is megszerezte az idei szezonban.

Remek szezont zárt a gyári Toyota Racing csapat: a 2026-os idény nyolcadik, egyben utolsó futamán, a monzai 6 óráson a 8-as rajtszámú TR010 Hybrid legénysége visszahódította a pilóták világbajnoki címét az 51-es Ferraritól. Az idei szezonban aratott négy győzelem – köztük a Le Mans-i 24 óráson és a csapat hazai pályáján, Fujiban – és hét dobogós helyezés hozzásegítette az istállót ahhoz, hogy már a barcelonai utolsó előtti futamon bebiztosítsa a gyártók világbajnoki címét. Vagyis rögtön az első évben, amikor Toyota Racing néven indult – a korábbi Toyota Gazoo Racing helyett – bajnok lett, ráadásul nem csak a konstruktőrök, hanem a pilóták között is. 2012-es visszatérése óta a Toyota immár nyolc gyártói és hét egyéni vb-címet tudhat a magáénak a WEC-ben.
Kulcsszerepet játszott a 2026-os sikerekben, hogy a TR010 Hybrid jelentős frissítéseket kapott a szezonra az új név és festés mellett. Ami nem változott, hogy a Kölnben épített autó hajtásáról öntöltő hibrid hajtáslánc gondoskodott, amelyet Japánban, a Toyota műszaki központjában fejlesztettek ki. Önmagában a 3,5 literes, dupla turbós V6-os benzinmotor 707 lóerőt képes leadni, és ehhez jön még az elektromos rész 272 lóereje.

 
A szezonzáróra érkezve a versenyzői vb-címre már csak a Toyota Racing két egységének volt matematikai esélye. Végül a monzai 6 óráson Sébastien Buemi, Brendon Hartley és Hirakava Rjó biztosította be magának a bajnoki elsőséget, mivel megőrizték 17 pontos előnyüket a csapattársak előtt. Buemi és Hartley számára az idei siker már az ötödiket jelenti, a múlt héten a Forma–1-ben, a Haas autójával a Mexikói Nagydíjon induló Hirakava pedig harmadszor lett világbajnok a WEC-ben.

Monzában tetemes hátrányt kellett volna ledolgoznia a 7-es GR010 Hybrid legénységének a vb-címhez, ez azonban nem sikerült. Végül a 12. helyen végeztek, egy hellyel a csapattársak mögött. Maga a verseny a Toyota szempontjából nehéz lezárása volt a sikeres szezonnak. Mivel a hétvége során kizárólag az időmérőn voltak szárazak a körülmények, kevés adat állt rendelkezésre a versenybeállítások és stratégiák kidolgozásához.

Mindkét Toyota keményen küzdött a pontszerző helyekért, és sikerült is pozíciókat javítaniuk. A futam során négyszer is pályára küldték a biztonsági autót, ám a TR010 Hybridek az utolsó másfél óráig viszonylag eseménytelen versenyt futottak. A 7-es autó karosszériája azonban megsérült, miután az első sikánnál összeért egy GT3-as Forddal. Néhány körrel később, ugyanebben a kanyarban, a 17-es rajtszámú Genesis is nekiütközött Kobajasinak, ezúttal hátulról. Ezt követően azonban mindkét Toyota elkerülte a további bonyodalmakat és célba ért, sikeresen lezárva a szezont egy olyan hétvégén, amelyen 75 181 néző látogatott ki a pályára. Monzában a visszavonulását már bejelentő Conway kapta a megtisztelő feladatot, hogy rajtoljon a 7-es Toyotával. A 43 éves brit pilóta a 2014-es csatlakozása óta 12 WEC-szezont töltött a Toyotánál, ez idő alatt két bajnoki címet és 20 győzelmet szerzett.
 
Nyilatkozatok:
Kobajasi Kamui (csapatfőnök és versenyző, 7-es autó): „Óriási gratuláció az egész csapatnak, és elismerés a 8-as rajtszámú egységnek az egyéni világbajnoki cím megszerzéséért! Megnyertük a nagy versenyt Le Mans-ban, a hazai futamunkat a Fuji Speedway-en, és mindkét világbajnoki címet is elhódítottuk. Fantasztikus munkát végzett idén a csapat. Köszönöm a Németországban és a Japánban dolgozó kollégák kemény munkáját, valamint a Japánból érkező támogatást – különösen Morizo-szan és Nakadzsima-szan segítségét, akik nélkül nem jöhetett volna létre ez a Toyota Racing projekt. 
Sébastien Buemi (versenyző, 8-as autó): „Nehéz volt megemészteni, hogy a 8-as autóval nem nyertük meg Le Mans-t, de a versenyzői vb-cím megszerzése kárpótol. Ma tudtuk, hogy csupán a 7-es autót kell magunk mögött tartanunk – hiszen jelentős pontelőnyünk volt –, de az autósportban sosem lehet tudni, bármi megtörténhet. Sikerült a terv, és most igazán élvezem az ötszörös vb-cím nyújtotta érzést. Hatalmas elismerés illeti őket azért, hogy megalkották a GR010 Hybridet, és már az első szezonjában győzelemre vezették, ráadásul ilyen erős mezőnyben.”
Brendon Hartley (versenyző, 8-as autó): „A TR010 Hybridbe fektetett rengeteg kemény munka után tudtuk, hogy ez a szezon remek lehetőséget kínál számunkra. Ilyen erős mezőnyben a csapat minden területén fejlődnünk kellett – beleértve minket, versenyzőket is –, ezért csodálatos érzés bajnokként zárni az idényt. A 8-as autó legénységének mindhárom tagjában vegyes érzések maradtak Le Mans után, de nagyon büszke vagyok arra, ahogyan a szezon második felében visszaküzdöttük magunkat.”
Hirakava Rjó (versenyző, 8-as autó): „Hatalmas teljesítmény a Toyota Racing részéről, hogy megnyertük Le Mans-t és mindkét világbajnoki címet; talán ez az eddigi legjobb évünk. Ez teljes mértékben a csapat érdeme, hiszen mindenki kiváló munkát végzett. Nehéz volt 2025-ben, de a TR010 Hybriddel visszatértünk az élre, és mindent megnyertünk.”
 
Fotók és videó: Toyota Racing

